ODPORÚČANÝ POSTUP PRE MANIPULÁCIU
SO ZÁSIELKAMI PODOZRIVÝMI Z BIOLOGICKEJ
KONTAMINÁCIE
Odporúčaný postup bol vypracovaný hlavným hygienikom SR v októbri 2001 ako adekvátna
odozva na krízovú situáciu vzniknutú na území SR po teroristických útokoch na USA. Predstavuje odporúčané bezpečnostné opatrenia pre manipuláciu s materiálmi podozrivými z kontaminácie pôvodcom antraxu alebo inými biologickými prostriedkami pri nehodách a iných prípadoch výskytu. Je všeobecne platný pre všetky skupiny obyvateľstva, a to pre právnické osoby aj fyzické osoby. Cieľom materiálu je preventívne zabrániť ohrozeniu života a zdravia osôb, ktoré prišli do kontaktu s uvedenými pravdepodobne kontaminovanými materiálmi, prípadne lokalizovať šírenie pôvodcov hromadných, najmä prenosných ochorení z priestoru výskytu (použitia).
I. Charakteristika
1) Pôvodca antraxu, Bacillus antracis, môže spôsobiť infekciu pľúc, kože alebo tráviaceho systému. Aby k uvedenému došlo, musí byť pôvodca ochorenia vdýchnutý vo forme niekoľkých tisícok spór v jemnom aerosóle (s rozmermi čiastočiek niekoľko mikrometrov), musí preniknúť cez porušenú pokožku, prípadne byť požitý v kontaminovanej potrave alebo vode. Dôležité je zapamätať si, že ani po expozícii organizmu pôvodcovi ochorenia netreba podliehať panike, nakoľko predísť rozvoju ochorenia možno včasnou masívnou aplikáciou zodpovedajúcich antibiotík v úvodnej dávke 500 mg s opakovaním po 8-10 hod. (napr. penicilín, streptomycín, erytromycín, aureomycín, ciprofloxacín, fluorochinolón). Antrax sa bežne nešíri kontaktom z osoby na osobu. Cez neporušenú pokožku pôvodca antraxu nepreniká.
2) Pôvodcu antraxu nie je ľahké vyprodukovať a pripraviť na praktickú aplikáciu, vyžaduje si vysokú úroveň odborných znalostí a špeciálne mikrobiologické zariadenie. Ohrozenie života a zdravia spôsobujú nie všetky, ale len niektoré špecifické kmene pôvodcu antraxu (napr. americký kmeň AMES, ktorý bol použitý v desiatkach zásielok v USA). Ak sa aerosól so spórami pôvodcu ochorenia vdýchne, môže vzniknúť veľmi nebezpečná a mimoriadne rýchla pľúcna (inhalačná) forma antraxu, spôsobujúca pri neliečení úmrtie do cca 24-48 hod. Aj v tomto prípade je dôležité a efektívne včasné rozpoznanie (detekcia) a identifikácia (špecifikácia) pôvodcu a liečenie ochorenia vakcínami a vybranými antibiotikami, ako aj imunita organizmu postihnutej osoby a jej vnímavosť na pôvodcu ochorenia.
II. Charakteristické identifikačné znaky materiálov a zásielok podozrivých z kontaminácie pôvodcom antraxu alebo inými nebezpečnými biologickými prostriedkami:
a) veľa známok na obálke,
b) rukou napísaná alebo nesprávne napísaná adresa,
c) nesprávne tituly a oslovenie adresáta,
d) uvedené tituly, ale žiadne meno a priezvisko,
e) gramatické chyby,
f) olejové alebo farebné škvrny, podozrivý zápach,
g) neuvedená spiatočná adresa,
h) vyššia hmotnosť listu (balíčka),
i) tvarovo nesúmerná alebo nerovná (hrboľatá) obálka,
j) vyčnievajúce drôty alebo kovové (napr. hliníkové) fólie,
k) veľa zabezpečovacieho materiálu, ako lepiace pásky, nálepky a pod.,
l) veľa nápisov a označení, farebne a tvarovo pútavých nálepiek s textom alebo obrázkom,
m) tikanie vo vnútri zásielky,
n) označenie na obálke ako „dôverné“, „do vlastných rúk“ alebo „osobné“,
o) odlišné miesto odoslania na spätnej adrese od miesta odoslania na poštovej pečiatke.
Podozrivé materiály a zásielky sa vo väčšine prípadov vyznačujú kombináciou viacerých identifikačných znakov.
III. Postup manipulácie s podozrivým neotvoreným listom (balíkom), prípadne aj označeným ako „Antrax“:
1) NETRIASŤ zásielku a NEVYBERAŤ zo zvedavosti jej obsah,
2) VLOŽIŤ zásielku do plastového vrecka alebo nejakého iného vhodného obalu (kontajnera), aby obsah nemohol vytekať,
3) ak nie je vhodný obal alebo kontajner k dispozícii, zásielku ZAKRYŤ, napr. oblečením, fóliou, papierom, smetným košom - už ju NEODKRÝVAŤ,
4) ak sme v zamestnaní, UPOZORNIŤ priamo nadriadeného vedúceho zamestnanca a HLÁSIŤ prípad miestnej polícii,
5) ak sme doma, hlásiť prípad miestnej polícii,
6) pre príslušníkov policajného zboru SI PRIPRAVIŤ zoznam všetkých osôb, ktoré sa nachádzali
v miestnosti alebo časti budovy v čase zistenia podozrivej zásielky,
7) OPUSTIŤ miestnosť, ZAVRIEŤ jej dvere aj časť budovy, aby ďalšie osoby nemohli prísť do kontaktu s podozrivou zásielkou - ZABRAŇOVAŤ vo vstupe dovnútra iným osobám,
8) na dvere miestnosti (časti budovy) PRIPEVNIŤ list papiera s nápisom POZOR ! PODOZRIVÁ ZÁSIELKA! NEVSTUPOVAŤ !
9) UMYŤ SI ruky mydlom alebo saponátom a vlažnou vodou, aby sa prášok nerozšíril na tvár,
10) POSKYTNÚŤ príslušníkom policajného zboru horeuvedený zoznam osôb.
IV. Postup manipulácie s listom (balíkom) s obsahom prášku,
prípadne s práškom vysypaným na povrchu:
1) NEUTIERAŤ prášok prachovkou alebo iným materiálom, aby sa nezvíril, ale ho okamžite ZAKRYŤ, napr. oblečením, fóliou, papierom, smetným košom, a potom HO NEODKRÝVAŤ,
2) ak sme v zamestnaní, UPOZORNIŤ priamo nadriadeného vedúceho zamestnanca a HLÁSIŤ prípad polícii,
3) ak sa nachádzame doma, HLÁSIŤ prípad miestnej polícii,
4) v prípade rozsypania prášku na rukáve zadržať dych, zakryť si bez omeškania dýchacie cesty hustou tkaninou a požiadať spoluzamestnanca, aby kontaminovanú končatinu vložil do plastového alebo papierového vrecka a toto upevnil na končatine obviazaním vreckovkou, šatkou, šálom, povrázkom, prípadne samolepiacou páskou,
5) pre príslušníkov policajného zboru SI PRIPRAVIŤ zoznam osôb, ktoré sa nachádzali v miestnosti alebo časti budovy v čase zistenia podozrivej zásielky, najmä priamo kontaktovaných s práškom,
6) OPUSTIŤ miestnosť a ZAVRIEŤ jej dvere aj časť budovy, aby ďalšie osoby nemohli prísť do
kontaktu s podozrivou zásielkou, PRIPEVNIŤ na dvere list papiera s nápisom POZOR ! PODOZRIVÁ ZÁSIELKA! NEVSTUPOVAŤ !
7) ZABRAŇOVAŤ vo vstupe dovnútra iným osobám,
8) UMYŤ SI ruky mydlom alebo saponátom a vlažnou vodou, aby sa prášok nerozšíril na tvár,
9) VYZLIECŤ kontaminované oblečenie, VLOŽIŤ HO do plastového vreca, iného obalu alebo
kontajnera a ODOVZDAŤ HO oprávneným osobám prichádzajúcim prípad riešiť,
10) čo najskôr SA OSPRCHOVAŤ mydlom a vlažnou vodou od hlavy nadol, NEPOUŽIŤ však žiadne iné dezinfekčné prostriedky, a najmä nie do očí,
11) POSKYTNÚŤ príslušníkom policajného zboru horeuvedený pripravený zoznam osôb.
V. Postup manipulácie pri podozrení z kontaminácie miestnosti
aerosólom:
Po aktivácii nejakého výbušného zariadenia s tlmeným výbuchom, po obdržaní varovnej informácie o kontaminácii ventilačného systému alebo klimatizácie, prípadne po varovaní o rozšírení biologického prostriedku vo verejnom priestore:
1) VYPNÚŤ všetky ventilátory alebo klimatizačné jednotky v miestnosti aj v celej budove,
2) ak sme v zamestnaní, UPOZORNIŤ priamo nadriadeného vedúceho zamestnanca a HLÁSIŤ prípad miestnej polícii,
3) ak sa nachádzame doma, HLÁSIŤ prípad miestnej polícii,
4) pre príslušníkov policajného zboru SI PRIPRAVIŤ zoznam všetkých osôb, ktoré sa nachádzali
v miestnosti alebo časti budovy v čase vzniku podozrenia z kontaminácie biologickým aerosólom,
5) okamžite OPUSTIŤ danú oblasť (daný priestor),
6) OPUSTIŤ miestnosť a ZAVRIEŤ jej dvere aj časť budovy, aby ďalšie osoby nemohli prísť do
kontaktu s podozrivou zásielkou, PRIPEVNIŤ na dvere list papiera s nápisom POZOR ! MOŽNÁ KONTAMINÁCIA !, ZABRAŇOVAŤ vo vstupe dovnútra iným osobám,
7) POSKYTNÚŤ príslušníkom policajného zboru horeuvedený pripravený zoznam osôb.